Datasets:

Tamazight-NLP
/

IRCAM-CORPUS

ⴰⴼⴳⴰⵏ ⴷ ⵓⵍⴳⵯⵎⴰⴹ ⴷ ⵉⵏⵙⵉ ⵉⴽⴽⴰ ⵜⵜ ⵉⵏⵏ ⵖ ⵎⴰⴷ ⵉⵣⵔⵉⵏ ⵢⴰⵏ ⵓⵍⴳⵯⵎⴰⴹ, ⵉⵣⴷⴰⵖ ⵖ ⵜⴰⵎⴰ ⵏ ⵓⵖⴰⵔⴰⵙ ⵓⵔ ⵢⴰⴳⴳⵓⴳⵏ ⴼ ⵢⴰⵏ ⵉⵖⵔⵎ, ⴰⵔ ⵉⵙⵙⵉⵡⵉⴷ ⵉⵎⵣⴷⴰⵖⵏ ⵏⵏⵙ ⴷ ⵡⴰⵏⵏⴰ ⵉⵣⵔⵉⵏ ⵖ ⵓⴱⵔⵉⴷ. ⵢⴰⵏ ⵡⴰⵙⵙ, ⵎⵓⵏⵏ ⴰⵢⵜ ⵜⵎⴰⵣⵉⵔⵜ, ⵎⵛⴰⵛⴽⵉⵏ ⴷ ⴼ ⴰⴷ ⵏⵖⵉⵏ ⴰⵍⴳⵯⵎⴰⴹ. ⵢⵉⵍⵉ ⵢⴰⵏ ⵓⵔⴳⴰⵣ ⵓⵔ ⴷ ⵉⵙ ⵏⵃⴰⵎⴰⵍⵏ ⴰⵢⵜ ⵉⵖⵔⵎ, ⵉⵙⵙⴼⵍⴷ ⴰⵙⵏ. ⵉⴷⴷⵓ ⵢⵉⵏⵉ ⵜ ⵉ ⵓⵍⴳⵯⵎⴰⴹ. ⵉⵏⵏⴰ ⴰⵙ ⵓⵍⴳⵯⵎⴰⴹ: ⵔⵉⵖ ⴳⵉⴽ ⴰⴷ ⵉⵢⵉ ⵜⴰⵡⵙⵜ ⵜⵃⴹⵓⵜ ⵉⵢⵉ ⵖ ⵓⴷⵉⵙ ⵏⵏⴽ. ⵉⵕⵥⵎ ⵓⵔⴳⴰⵣ ⵉⵎⵉ ⵏⵏⵙ, ⵉⴽⵛⵎ ⵓⵍⴳⵯⵎⴰⴹ ⵙ ⵓⴷⵉⵙ ⵏⵏⵙ ⵉⵃⴹⵓ ⴳⵉⵙ. ⴼⴼⵓⵖⵏ ⴰⵢⵜ ⵜⵎⴰⵣⵉⵔⵜ ⴰⵔ ⵙⵉⴳⴳⵉⵍⵏ ⴰⵍⴳⵯⵎⴰⴹ ⴳⴳⴰⵎⵉⵏ ⵜ. ⵍⵍⵉⵖ ⵙⵓⵍ ⵓⵔ ⵉⴽⵚⵓⴹ ⵢⴰⵜ, ⵉⵏⵏⴰ ⴰⵙ ⵓⵔⴳⴰⵣ ⴰⴷ ⴷ ⵉⴼⴼⵓⵖ, ⵢⴰⴳⵯⵉ ⵓⵍⴳⵯⵎⴰⴹ, ⵢⵉⵏⵉ ⴰⵙ: ⵓⵔ ⵔⴰⴷ ⴰⴼⵖ ⵎⴰ ⵢⵓⴼⵏ ⴰⴷⵉⵙ ⵏⵏⴽ, ⵉⵍⵍⴰ ⴳⵉⵙ ⵎⴰⴷ ⵛⵜⵜⴰⵖ ⴷ ⵎⴰⴷ ⵙⵙⴰⵖ. ⵉⴳ ⵓⵔⴳⴰⵣ ⵜⴰⵖⵓⵢⵢⵉⵜ, ⵉⴳⴳⴰⵎⵎⵉ ⵎⴰ ⵔⴰⴷ ⴰⵙ ⴷ ⵉⴹⵉ ⴰⵍⴳⵯⵎⴰⴹ ⵖ ⵓⴷⵉⵙ ⵏⵏⵙ. ⵉⴷⴷⵓ ⵙ ⴷⴰⵔ ⵢⴰⵜ ⵜⴼⵓⵏⴰⵙⵜ, ⵉⵃⵓⵕⵎⵓ ⵜⵜ ⴰⴷ ⵜ ⵉⴷ ⵜⵟⵟⴰⵢ ⵖ ⵜⴰⵙⵙⴰⵙⵜ ⵍⵍⵉⵖ ⵉⵍⵍⴰ. ⵜⵏⵏⴰ ⴰⵙ ⵜⴼⵓⵏⴰⵙⵜ: ⴰⴼⴳⴰⵏ ⵓⵔ ⵉⵙⵙⵏⵏ ⴰⴼⵓⵍⴽⵉ ⵏ ⴳⵔ ⵉⵢⵉ ⴷⵉⵙ, ⵍⵍⵉⵖ ⵓⵙⵙⴰⵔⵖ ⵓⵔⴰⵔ ⵙⵓⵍ ⴰⴽⴽⴰⵖ ⴰⴽⵯⴼⴰⵢ ⴰⴷ ⵉⵢⵉ ⵙⵓⵍ ⵓⵔ ⵢⴰⴽⴽⴰ ⵢⴰⵜ, ⵉⵜⵜⵉ ⵏⵏ ⴳⵉⴳⵉ, ⵓⵔ ⴷⴰⵔⵉ ⴰⵙⴰⴼⴰⵔ ⵏⵏⴽ. ⵉⴼⵍ ⵜⵜ ⵓⵔⴳⴰⵣ, ⵉⴷⴷⵓ ⵙ ⴷⴰⵔ ⵓⵖⵢⵓⵍ, ⵉⵃⵓⵕⵎⵓ ⵜ ⵓⵍⴰ ⵏⵜⵜⴰⵏ. ⵉⵏⵏⴰ ⴰⵙ ⵓⵖⵢⵓⵍ: ⵓⵔ ⴰⴷ ⴼⵓⴽⴽⵓⵖ ⴰⴼⴳⴰⵏ ⴰⵛⴽⵓ ⵓⵔ ⵉⵙⵙⵉⵏ ⴰⴼⵓⵍⴽⵉ ⵏ ⴳⵔ ⵉⵢⵉ ⴷⵉⵙ, ⵍⵍⵉⵖ ⵙⵓⵍ ⵓⵔ ⵣⴹⴰⵕⵖ ⴰⴷ ⵜⵜⴰⵙⵉⵖ ⴰⵥⴰⵥⵓ ⴰⴷ ⵉⵢⵉ ⵙⵓⵍ ⵓⵔ ⵢⴰⴽⴽⴰ ⵡⴰⵍⵓ. ⵓⵔ ⴷⴰⵔⵉ ⴰⵙⴰⴼⴰⵔ ⵏⵏⴽ. ⵉⵚⵔⴹ ⵉⵍⵎⵎⴰ ⵓⵔⴳⴰⵣ ⵉ ⵓⵍⴳⵯⵎⴰⴹ ⵙ ⴷⴰⵔ ⵉⵏⵙⵉ, ⵢⵉⵏⵉ ⴰⵙ ⵎⴰⴷ ⵉⵊⵕⴰⵏ. ⵉⵏⵏⴰ ⴰⵙ ⵉⵏⵙⵉ: ⵓⵔ ⴰⵏⵏⵉⵖ ⴰⴱⵍⴰ ⴽⵉⵢⵢⵉⵏ ⵎⴰⵏⵉ ⵖ ⵉⵍⵍⴰ ⵓⵍⴳⵯⵎⴰⴹ? ⵉⴼⴼⵓⵖ ⴷ ⵓⵍⴳⵯⵎⴰⴹ ⴰⴷ ⵉⵎⵍ ⵉⵅⴼ ⵏⵏⵙ ⵉ ⵢⵉⵏⵙⵉ. ⵉⵏⵏⴰ ⵉⵏⵙⵉ ⵉ ⵓⵔⴳⴰⵣ: ⴰⵎⵥ ⴰⴽⵓⵕⴰⵢ, ⵏⵖ ⵉⵙⵙ ⴰⵍⴳⵯⵎⴰⴹ. ⵢⴰⵎⵥ ⵓⵔⴳⴰⵣ ⴰⴽⵓⵕⴰⵢ, ⴰⵔ ⵉⴽⴽⴰⵜ ⴰⵍⴳⵯⵎⴰⴹ, ⴰⵔ ⵉⵜⵜⴱⴱⵉ ⵓⵍⴳⵯⵎⴰⴹ ⴰⵔⴳⴰⵣ ⴰⵢⵍⵍⵉⵖ ⵎⵎⵓⵜⵏ ⵙ ⵙⵉⵏ. ⵉⵣⵎ ⴷ ⵡⵓⵛⵛⵏ ⴷ ⵜⵖⵢⵓⵍⵜ ⵉⴷⴷⵓⴽⴽⵍ ⵉⵣⵎ ⴷ ⵡⵓⵛⵛⵏ, ⵎⵛⴰⵛⴽⵉⵏ ⴷ ⴼ ⴰⴷ ⵓⵔ ⵉⵛⵛ ⵢⵉⵣⵎ ⴰⵎⴷⴷⴰⴽⴽⵯⵍ ⵏⵏⵙ ⵉⵖ ⵜ ⵢⴰⵖ ⵍⴰⵥ. ⵢⴰⵏ ⵡⴰⵙⵙ ⵉⴼⴰⵇⵇ ⵢⵉⵣⵎ ⵉ ⵍⴰⵥ, ⵢⵉⵏⵉ ⵉ ⵡⵓⵛⵛⵏ: ⴰⴼ ⵉⵢⵉ ⵎⴰⴷ ⵛⵜⵜⴰⵖ ⵀⴰⵏⵏ ⵉⵏⵖⴰ ⵉⵢⵉ ⴱⴰⵀⵔⴰ ⵍⴰⵥ. ⵉⴷⴷⵓ ⵡⵓⵛⵛⵏ ⴷⴰⵔ ⵜⵖⵢⵓⵍⵜ ⵢⵉⵏⵉ ⴰⵙ: ⵉⵙ ⵜⵙⵙⵏⵜ ⵉⵙ ⵉⵍⵍⴰ ⵢⵉⵣⵎ ⵖ ⵡⴰⵟⵟⴰⵏ, ⵉⵙⴷ ⴰⴽⴽⵯ ⴷⴰⵔⵙ ⴽⴽⴰⵏ ⵉⵎⵓⴷⴰⵔ? ⵜⴷⴷⵓ ⵜⵖⵢⵓⵍⵜ ⴰⴷ ⴷ ⵜⴽⴽ ⴷⴰⵔ ⵉⵣⵎ ⵖ ⵉⴼⵔⵉ ⵏⵏⵙ. ⵍⵍⵉⵖ ⴷⴰⵔⵙ ⵜⴽⵛⵎ, ⵢⴰⵎⵥ ⵜⵜ ⵉⵣⵎ ⵖ ⵓⵎⵥⵥⵓⵖ ⴰⴷ ⵙⵜⵜ ⵉⵊⵊⵓⴽⵕ. ⵜⵔⵓⵔ ⵜⵖⵢⵓⵍⵜ ⴰⴷ ⵜⴼⴼⵓⵖ ⵜⴰⴼ ⵏⵏ ⵓⵛⵛⵏ ⵖ ⵉⵎⵉ ⵏ ⵉⴼⵔⵉ. ⵢⵉⵏⵉ ⴰⵙ ⵡⵓⵛⵛⵏ: ⵎⴰⵏⵉ ⵜⵔⵉⵜ ⵓⵔⵜⴰ ⵜⵥⵕⵉⵜ ⵉⵣⵎ? ⵜⵏⵏⴰ ⴰⵙ ⵜⵖⵢⵓⵍⵜ: ⴷⴷⵉⵖ ⴰⴷ ⵜ ⵥⵕⵖ ⵢⴰⵎⵥ ⵉⵢⵉ ⵖ ⵓⵎⵥⵥⵓⵖ ⵉⵏⵓ ⵉⵊⵊⵓⴽⵕ ⵉⵢⵉ ⵣⵓⴷ ⵉⵖ ⵉⵔⴰ ⴰⴷ ⵉⵢⵉ ⵉⵛⵛ. ⴰⵔ ⵉⴹⵚⵚⴰ ⵡⵓⵛⵛⵏ, ⵢⵉⵏⵉ ⴰⵙ: ⴰ ⵜⴰⵏⴰⴼⴰⵍⵜ ⵉⵙ ⴽⴰ ⵉⵔⴰ ⴰⴷ ⴰⵎ ⵉⵏⵇⵇⴱ ⵉⵎⵥⵥⴰⵖ ⴰⴷ ⴰⵎ ⴳⵉⵙⵏ ⵢⴰⴳⵯⵍ ⵜⵉⵅⵕⵚⵉⵏ ⵍⵍⵉⵖ ⴷ ⴷⴰⵔⵙ ⵜⴽⴽⵉⵜ. ⵜⴰⴹⵓ ⵜⵖⵢⵓⵍⵜ ⴷⴰⵔ ⵢⵉⵣⵎ. ⵢⴰⵎⵥ ⵜⵜ ⵉⵣⵎ ⵉⵏⵖ ⵜⵜ, ⵉⵖⵔ ⵉ ⵡⵓⵛⵛⵏ ⵢⵉⵏⵉ ⴰⵙ: ⴰⵣⵓ ⵜⴰⵖⵢⵓⵍⵜ ⴰⴷ ⵜⴰⵡⵉⵜ ⵉⵢⵉ ⴷ ⵜⵉⴼⵢⵢⵉ ⵏⵏⵙ. ⵉⴷⴷⵓ ⵡⵓⵛⵛⵏ, ⵢⴰⵣⵓ ⵜⴰⵖⵢⵓⵍⵜ, ⵉⵛⵛ ⵓⵍ ⵏⵏⵙ ⵢⴰⵡⵉ ⵜⵉⴼⵢⵢⵉ ⵉ ⵢⵉⵣⵎ. ⵍⵍⵉⵖ ⴰⵔ ⵉⵛⵜⵜⴰ ⵉⵣⵎ ⵢⴰⴼ ⵏⵏ ⵓⵍ ⵏ ⵜⵖⵢⵓⵍⵜ ⵍⴰⵃ ⵜ, ⵉⵖⵔ ⵉ ⵡⵓⵛⵛⵏ ⵉⵏⵏⴰ ⴰⵙ: ⵎⴰⵏⵉ ⵖ ⵉⵍⵍⴰ ⵡⵓⵍ ⵏ ⵜⵖⵢⵓⵍⵜ ⴰⴷ? ⵉⵔⴰⵔ ⴰⵙ ⵡⵓⵛⵛⵏ ⵢⵉⵏⵉ ⴰⵙ: ⵎⵍⴰ ⵉⵍⵍⴰ ⵡⵓⵍ ⴷⴰⵔ ⵜⵖⵢⵓⵍⵜ, ⵓⵔ ⵔⴰⴷ ⴷⴰⵔⴽ ⵜⴰⴹⵓ ⵜⵉⵙⵙ ⵙⵏⴰⵜ ⵜⵉⴽⴽⴰⵍ.